CELEX: 52020PC0835
Language: da
Date: 2021-01-27
Title: Forslag til RÅDETS AFGØRELSE i henhold til artikel 218, stk. 9, i TEUF om den holdning, der skal indtages på den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår landbrugsstøtte

EUROPA-KOMMISSIONEN
            Bruxelles, den 27.1.2021
            COM(2020) 835 /final/2 
            COM(2020) 835 final of 10.12.2020 downgraded on 27.1.2021
            Forslag til
            RÅDETS AFGØRELSE 
            i henhold til artikel 218, stk. 9, i TEUF om den holdning, der skal indtages på den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår landbrugsstøtte
            
               
         
         
            
               BEGRUNDELSE
            
            
               1.Forslagets genstand
            
            
               Kommissionen foreslår, at Rådet godkender den holdning, der skal vedtages på Unionens vegne i Det Blandede Udvalg, der er nedsat ved aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("udtrædelsesaftalen"), til en afgørelse truffet af Det Blandede Udvalg om fritagelse af landbrugsstøtte, herunder foranstaltninger til støtte for fiskevarer og akvakulturprodukter, fra at være omfattet af Unionens statsstøtteregler, der finder anvendelse på og i Det Forenede Kongerige for så vidt angår Nordirland, i henhold til artikel 10, stk. 1, i protokollen om Irland og Nordirland til udtrædelsesaftalen ("protokollen"), jf. protokollens artikel 10, stk. 2. I henhold til protokollens artikel 10, stk. 2, sammenholdt med bilag 6, bør denne afgørelse som minimum fastsætte i) det maksimale overordnede årlige støtteniveau samt ii) den minimumsprocentdel for overensstemmelse med WTO-bestemmelserne (grøn boks), der er foreskrevet i artikel 10 i protokollen om Irland/Nordirland ("protokollen").
            
            
               2.BAGGRUND FOR FORSLAGET
            
            
               I henhold til protokollens artikel 10 er foranstaltninger, som Det Forenede Kongerige træffer for at støtte fremstilling og handel med landbrugsvarer i Nordirland, underlagt Unionens statsstøtteregler, der er opført i protokollens bilag 5, hvis disse foranstaltninger påvirker denne handel mellem Nordirland og Unionen. Samtidig er der fastsat en bestemmelse om fritagelse fra de EU-retlige bestemmelser op til et fastsat maksimalt overordnet årligt støtteniveau, forudsat at en fastlagt minimumsprocentdel af den fritagne støtte opfylder bestemmelserne i bilag 2 til WTO-aftalen om landbrug.
            
            
               Det Blandede Udvalg fastlægger det første maksimale fritagne overordnede årlige støtteniveau og den første minimumsprocentdel under hensyntagen til de seneste til rådighed værende oplysninger, jf. protokollens bilag 6. 
            
            
               Ved den første fastlæggelse af det maksimale fritagne samlede årlige støtteniveau for landbrugssektoren skal der i henhold til protokollen bl.a. tages hensyn til udformningen af Det Forenede Kongeriges kommende landbrugsstøtteordning samt det årlige gennemsnit af de samlede udgifter, der er afholdt i Nordirland som led i den fælles landbrugspolitik under den nuværende flerårige finansielle ramme (FFR) for 2014-2020. 
            
            
               Ved den første fastlæggelse af den minimumsprocentdel, som skal anvendes på det maksimale fritagne overordnede årlige støtteniveau for landbrugssektoren, foreskriver protokollen, at der bl.a. skal tages hensyn til udformningen af Det Forenede Kongeriges landbrugsstøtteordning samt den procentdel, hvormed de samlede udgifter som led i den fælles landbrugspolitik i Unionen er i overensstemmelse med bestemmelserne i bilag 2 til WTO-aftalen om landbrug som meddelt for den pågældende periode.
            
            
               3.Den holdning, der skal indtages på Unionens vegne
            
            
               Fastlæggelse af det maksimale overordnede årlige støtteniveau og den minimumsprocentdel, som der er i overensstemmelse med bestemmelserne i bilag 2 til WTO-aftalen om landbrug. 
            
            
               Det maksimale overordnede årlige støtteniveau fastlægges på grundlag af tildelinger for udgifter under både søjle I og II under den fælles landbrugspolitik.
            
            
               For søjle I (Den Europæiske Garantifond for Landbruget — EGFL) er det relevante udgiftsniveau beregnet på grundlag af to hovedelementer: Det Forenede Kongeriges tildelinger for udgifter til direkte betalinger og udgifterne vedrørende markedsstøtteforanstaltninger, på grundlag af årlige erklæringer om afslutning af regnskaberne for regnskabsårene 2014-2019. Sidstnævnte omfatter udgifter inden for rammerne af den fælles markedsordning, som Det Forenede Kongeriges betalingsorgan for Nordirland har afholdt. Da der ikke foreligger regnskabsoplysninger, som allerede er afsluttet for regnskabsåret 2020, er det gennemsnitlige årlige beløb blevet beregnet med hensyn til perioden 2014-2019, hvilket indebærer, at det overordnede samlede beløb divideres med seks år. 
            
            
               For søjle II (Den Europæiske Landbrugsfond for Udvikling af Landdistrikterne — ELFUL) er det pågældende beløb baseret på den gennemsnitlige årlige tildeling i syv år i det godkendte program for udvikling af landdistrikterne (herunder supplerende national finansiering og supplerende finansiering, der ligger uden for anvendelsesområdet for artikel 42 i traktaten om Den Europæiske Unions funktionsmåde).
            
            
               I et år med en alvorlig og uforudset krise bør det maksimale overordnede årlige støtteniveau forhøjes. 
            
            
               Det maksimale niveau for fritaget støtte for fiskevarer er også baseret på de gennemsnitlige udgifter under den flerårige finansielle ramme (2014 — 2020). Det er fastsat som et maksimalt støtteniveau over en femårig periode med et årligt loft. 
            
            
               For at sikre at den kvantitative fritagelse af et vist støtteniveau fra at være omfattet af Unionens statsstøtteregler ikke fører til en kvalitativ svækkelse af de materielle krav til støtte i fiskerisektoren, der er fastsat i EU-retten, afspejler den fælles afgørelse kriterierne for støtteberettigelse for de typer operationer, der støttes i henhold til EU-retten, ved at udelukke visse typer operationer fra at blive finansieret med det fritagne beløb. 
            
            
               Den minimumsprocentdel af fritaget støtte, der skal være i overensstemmelse med bestemmelserne i bilag 2 til WTO-aftalen om landbrug, er baseret på den gennemsnitlige sats for EU-støtte, som opfylder kravene. Satsen er beregnet på grundlag af Unionens meddelelser om indenlandsk støtte til WTO for EU-budgetårene 2014-2018, de seneste år inden for den nuværende flerårige finansielle ramme, for hvilke der foreligger meddelelser (i gennemsnit fem år).
            
            
               4.Retsgrundlag
            
            
               4.1.Proceduremæssigt retsgrundlag
            
         
         
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Den afgørelse, som Det Blandede Udvalg skal vedtage, er en retsakt, der har retsvirkninger. Den påtænkte retsakt er i henhold til aftalens artikel 166 bindende for parterne. 
            
            
               Den påtænkte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               I afgørelsen om "landbrugsstøtte" fastlægges betingelserne for gennemførelsen af udtrædelsesaftalen, som blev indgået på grundlag af artikel 50. Da protokollen om Nordirland er en handelsaftale mellem Unionen og Det Forenede Kongerige for så vidt angår Nordirland, er retsgrundlaget også artikel 207 i TEUF.
            
            
               Det materielle retsgrundlag for den foreslåede afgørelse er derfor artikel 50 i TEU og artikel 207 i TEUF.
            
            
               4.3.Konklusion
            
            
               Retsgrundlaget for den foreslåede afgørelse bør være artikel 50 i TEU og artikel 207 i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da den retsakt, der skal vedtages af Det Blandede Udvalg, gennemfører visse bestemmelser i udtrædelsesaftalen, bør den offentliggøres i Den Europæiske Unions Tidende efter vedtagelsen.
            
            
               Forslag til
            
            
               RÅDETS AFGØRELSE
            
            
               i henhold til artikel 218, stk. 9, i TEUF om den holdning, der skal indtages på den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår landbrugsstøtte
            
            
               RÅDET FOR DEN EUROPÆISKE UNION HAR — 
            
            
               under henvisning til traktaten om Den Europæiske Union, særlig artikel 50, stk. 2,
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9, 
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("udtrædelsesaftalen") blev indgået af Unionen ved Rådets afgørelse (EU) 2020/135
                  1
                af 30. januar 2020 og trådte i kraft den 1. februar 2020. 
            
         
         
            
               (2)Udtrædelsesaftalens artikel 166 giver Det Blandede Udvalg beføjelse til at vedtage afgørelser om alle forhold, som aftalen indeholder bestemmelser om. Protokollen om Irland og Nordirland til udtrædelsesaftalen ("protokollen") udgør en integrerende del af denne aftale.
            
            
               (3)I henhold til artikel 10, stk. 1, i protokollen om Irland/Nordirland er foranstaltninger truffet af Det Forenede Kongerige til støtte for fremstilling og handel med landbrugsvarer, herunder støtte for fiskevarer og akvakulturprodukter, i Nordirland, underlagt Unionens statsstøtteregler, der er anført i bilag 5 til protokollen, hvis disse foranstaltninger påvirker denne handel mellem Nordirland og Unionen. Samtidig fastsætter 10, stk. 2, en undtagelse fra de EU-retlige bestemmelser op til et fastlagt maksimalt overordnet årligt støtteniveau, forudsat at en fastlagt minimumsprocentdel af denne fritagne støtte er i overensstemmelse med bestemmelserne i bilag 2 til WTO-aftalen om landbrug.
            
            
               (4)Det maksimale overordnede årlige støtteniveau og minimumsprocentdelen bør fastlægges under hensyntagen til de betragtninger, der er anført i protokollens bilag 6.
            
            
               (5)Ved beregningen af det maksimale overordnede årlige støtteniveau for landbrugsprodukter bortset fra fiskevarer og akvakulturprodukter er der taget hensyn til de gennemsnitlige udgifter, der er afholdt og forudset i Nordirland inden for rammerne af den fælles landbrugspolitik under den nuværende flerårige finansielle ramme for 2014-2020. 
            
            
               (6)Ved fastsættelsen af minimumsprocentdelen er der taget hensyn til den gennemsnitlige EU-støttesats, som er i overensstemmelse med bestemmelserne i bilag 2 til WTO-aftalen om landbrug, i forhold til Unionens samlede støttemeddelelser til WTO i de seneste fem år, hvilket er den periode, hvor der er indgivet meddelelser til WTO inden for rammerne af den nuværende flerårige finansielle ramme. 
            
            
               (7)Det maksimale overordnede årlige støtteniveau bør derfor fastsættes til 429 mio. EUR for støtte til landbrugssektoren. 
            
            
               (8)For fiskevarer og akvakulturprodukter bør det maksimale støtteniveau, med udgangspunkt i de gennemsnitlige udgifter under Unionens flerårige finansielle ramme (2014-202019), fastsættes til 19,5 mio. EUR i en femårsperiode, med et loft på 4,5 mio. EUR for et givet år. 
            
            
               (9)For at undgå at den fritagne støtte anvendes til at finansiere operationer, som ellers ikke er berettiget til støtte inden for fiskerisektoren, bør Det Blandede Udvalgs afgørelse afspejle, at visse operationer, som foreskrives i EU-retten, ikke er støtteberettigede. 
            
            
               (10)Derfor bør den holdning, der skal indtages på Unionens vegne i Det Blandede Udvalg, fastlægges —
            
            
               VEDTAGET DENNE AFGØRELSE: 
            
            
               Artikel 1
            
            
               Den holdning, der skal indtages på Unionens vegne i Det Blandede Udvalg, der er nedsat ved udtrædelsesaftalens artikel 164 til den afgørelse, der skal vedtages i henhold til aftalens artikel 10, baseres på det udkast til Det Blandede Udvalgs afgørelse, der er knyttet til denne afgørelse. 
            
            
               Artikel 2
            
            
               Denne afgørelse er rettet til Kommissionen. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 29 af 31.1.2020, s. 1. 
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 27.1.2021
            COM(2020) 835 final/2 
            COM(2020) 835 final of 10.12.2020 downgraded on 27.1.2021
            BILAG 
            til
            Forslag til Rådets afgørelse
            i henhold til artikel 218, stk. 9, i TEUF om den holdning, der skal indtages på den Europæiske Unions vegne i Det Blandede Udvalg, der er nedsat ved artikel 164 i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, for så vidt angår landbrugsstøtte
            
               
         
         
            
               UDKAST TIL AFGØRELSE Nr. […/2020] TRUFFET AF DET BLANDEDE UDVALG DEN EUROPÆISKE UNION — DET FORENEDE KONGERIGE
            
            
               af […] 2020
            
            
            
               om første fastlæggelse af det maksimale fritagne overordnede årlige støtteniveau og den minimumsprocentdel, der er nævnt i artikel 10, stk. 2, i protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab 
            
            
            
               DET BLANDEDE UDVALG HAR —
            
            
               under henvisning til protokollen om Irland/Nordirland til aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, særlig artikel 10, stk. 2, og bilag 6,
            
            
            
               TRUFFET FØLGENDE AFGØRELSE:
            
            
            
            
               Artikel 1
            
            
               Overordnet årligt støtteniveau for landbrugsprodukter bortset fra fiskevarer og akvakulturprodukter
            
            
            
               1. Det første maksimale fritagne overordnede årlige støtteniveau, jf. artikel 10, stk. 2, i protokollen om Irland/Nordirland, for landbrugsprodukter bortset fra fiskevarer og akvakulturprodukter er på 382,2 mio. GBP
                  1
               . 
            
            
            
               2. Det Forenede Kongerige kan i et givet år forhøje det maksimale fritagne overordnede årlige støtteniveau, der er nævnt i stk. 1, med den del af det maksimale fritagne overordnede årlige støtteniveau, der ikke blev anvendt i det foregående kalenderår, op til et yderligere beløb på 25,03 mio. GBP.  
               
            
               3. Det maksimale fritagne overordnede årlige støtteniveau, der er nævnt i stk. 1, forhøjes med 6,8 mio. GBP for et givet år i følgende tilfælde:
            
            
               a) hvis Den Europæiske Union i løbet af det pågældende år har truffet foranstaltninger, der omfatter Republikken Irland, i henhold til del II, afsnit I, kapitel I, eller artikel 219, 220 eller 221 i forordning (EU) nr. 1308/2013
                  2
                eller
            
         
         
            
            
               b) eller på grund af:
            
            
               i) en dyresygdom, 
            
            
               ii) en begivenhed eller omstændigheder, der i betydelig grad forstyrrer eller truer med at forstyrre markedet, hvis situationen eller dens virkninger på markedet sandsynligvis fortsætter eller forværres  
            
            
               iii) en situation med alvorlige markedsforstyrrelser, der direkte skyldes manglende forbrugertillid som følge af risici for folke-, dyre- eller plantesundheden og sygdom, eller 
            
            
               iv) en naturkatastrofe, der berører Nordirlands område, men ikke i samme omfang berører hele øen Irland.
            
            
               Litra b) finder kun anvendelse, hvis Det Forenede Kongerige har underrettet Den Europæiske Union herom mindst 10 dage forud for anvendelsen af det forhøjede overordnede årlige støtteniveau.  
            
            
            
               Artikel 2
            
            
               Overordnet årligt støtteniveau for fiskevarer og akvakulturprodukter
            
            
            
               1. Det først fastlagte maksimale fritagne overordnede støtteniveau, der er nævnt i artikel 10, stk. 2, i protokollen om Irland/Nordirland, for fiskevarer og akvakulturprodukter er 16,93 mio. GBP i løbet af de første fem år efter denne afgørelses ikrafttræden samt i enhver efterfølgende periode på fem år. Det fritagne overordnede årlige støtteniveau for disse produkter må dog ikke overstige 4,01 mio. GBP i et givet år. 
            
            
               2. Følgende operationer er ikke støtteberettigede til finansiering fra de beløb, der er nævnt i stk. 1:
            
            
               (a)operationer, der forøger fartøjets fiskerikapacitet, eller udstyr, der forøger fartøjets evne til at spore fisk
            
            
               (b)bygning af nye fiskerfartøjer eller indførsel af fiskerfartøjer 
            
            
               (c)endeligt ophør med fiskeriaktiviteter 
            
            
               (d)midlertidigt ophør med fiskeriaktiviteter, medmindre det følger af en eller flere af følgende grunde:
            
            
               (1)hasteforanstaltninger med en varighed på højst seks måneder, som myndighederne i Det Forenede Kongerige, eller Det Forenede Kongerige med henblik på Nordirland, træffer for at mindske en alvorlig trussel mod havets biologiske ressourcer eller det marine økosystem 
            
            
               ii. det forhold, at en international fiskeriaftale eller de tilhørende protokoller ikke er blevet forlænget
            
            
               iii. en fiskeriforvaltningsplan, der er offentliggjort i henhold til lovgivningen i Det Forenede Kongerige, eller i Det Forenede Kongerige med henblik på Nordirland, og som indeholder politikker, der har til formål at genoprette en eller flere fiskebestande til bæredygtige niveauer, eller opretholde sådanne bestande på bæredygtige niveauer.  
            
         
         
            
               iv. hasteforanstaltninger, som myndighederne i Det Forenede Kongerige, eller Det Forenede Kongerige med henblik på Nordirland, træffer for at reagere på en folkesundhedsmæssig eller anden nødsituation, der har alvorlige konsekvenser for fiskeri- eller akvakultursektoren 
            
            
               (a)undersøgende fiskeri 
            
            
               (b)overførsel af en virksomheds ejerskab og 
            
            
               (c)direkte udsætning, medmindre det indgår i foranstaltninger, som myndighederne i Det Forenede Kongerige, eller Det Forenede Kongerige med henblik på Nordirland, træffer med henblik på bevarelse af fiskebestande eller det marine økosystem, eller når der er tale om forsøgsudsætning.
            
            
            
               Undtagelserne i litra d) er betinget af, at det pågældende fiskerfartøjs eller den pågældende fiskers fiskeriaktiviteter reelt standses, og at finansieringen ydes for en periode på højst seks måneder pr. fartøj.
            
            
            
               Artikel 3
            
            
               Minimumsprocentdel
            
            
            
               Den først fastlagte minimumsprocentdel, der er nævnt i protokollens artikel 10, stk. 2, er 83 %, og den finder anvendelse på beløbene for det fritagne overordnede årlige støtteniveau, der er nævnt i artikel 1.
            
            
            
               Artikel 4
            
            
               Revision 
            
            
               
            
            
               Det Blandede Udvalg tager regelmæssigt denne afgørelse og dens gennemførelse op til revision. 
            
            
               
            
            
               Artikel 5
            
            
               Ikrafttræden 
            
            
         
         
            
               Denne afgørelse træder i kraft den 1. januar 2021.
            
            
            
            
               Udfærdiget i
            
            
               På Det Blandede Udvalgs vegne 
            
            
               Formænd
            
         
         
            
                  
                     (1)
                  
                        Med henblik omregningen af alle de beløb, der er angivet i GBP i denne afgørelse, i EUR anvendes vekselkursen for direkte betalinger i 2019 (1 EUR = 0,89092 GBP). 
               
               
                  
                     (2)
                  
                  
                     
                           Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 , EUT L 347 af 20.12.2013, s. 671.